b'\n_START_ARTICLE_\nFj\xc3\xa6rvingebiller\n_START_SECTION_\nUtseende\n_START_PARAGRAPH_\nKn\xc3\xb8ttsm\xc3\xa5 (0,3 \xe2\x80\x93 1,3 mm, noen f\xc3\xa5 arter opptil 2 mm), spinkelt bygde biller. Hodet er lite og rundt, ofte mer eller mindre dekket av brystskjoldet (pronotum). Fasett\xc3\xb8ynene er ganske sm\xc3\xa5, hos noen arter er de mer eller mindre redusert og kan mangle helt. Antennene er vanligvis 11-leddete, ganske lange og spinkle med en svakt definert k\xc3\xb8lle, noen arter har mer tydelig k\xc3\xb8lleformede antenner. Hos de fleste artene har oversiden tydelig mikroskulptur og fine h\xc3\xa5r, og er derfor ganske matt, men det finnes ogs\xc3\xa5 blanke arter, blant annet i slekten Ptenidium. Brystskjoldet er vanligvis forholdsvis stort og bredt. Den artsrikeste slekten, Acrotrichis, kan blant annet kjennes p\xc3\xa5 at brystskjoldets bakhj\xc3\xb8rner er trukket tilbake som spisse tagger. Dekkvingene er ofte forholdsvis korte, og hos mange grupper dekker de ikke bakkroppsspissen. Punktrekker finnes ikke. Bakkroppen er foholdsvis flat. En viktig bestemmingskarakter er formen p\xc3\xa5 hunnens s\xc3\xa6dbeholder (spermathek), der s\xc3\xa6d blir lagret etter parringen. Denne er et innviklet organ med buktende ganger og kamre av ulik form, men det kan ofte v\xc3\xa6re vanskleig \xc3\xa5 dissekere den ut fra bakkroppen for bestemming. Beina er korte og spinkle, f\xc3\xb8ttene (tarsene) to- eller treleddete. Larvene er hvite eller gulaktige, mer eller mindre sylindriske.\n_START_SECTION_\nLevevis\n_START_PARAGRAPH_\nFj\xc3\xa6rvingebiller finnes ofte i tilknytning til ulike slags r\xc3\xa5tnende materiale, som l\xc3\xb8vstr\xc3\xb8, kompost og m\xc3\xb8kk. Andre arter lever knyttet til spesielle sopp-arter. Baranowskiella ehnstromi, v\xc3\xa5r minste art, er for eksempel knyttet til seljekjuke, der billene kryper rundt i porene p\xc3\xa5 undersiden av kjuken. Trolig spiser de fleste artene sopp eller soppsporer. Fj\xc3\xa6rvingebillene er ofte sv\xc3\xa6rt tallrike i l\xc3\xb8vstr\xc3\xb8, men fordi de er s\xc3\xa5 sm\xc3\xa5 kreves det spesielle innsamlingsmetoder for \xc3\xa5 f\xc3\xa5 tak i dem.\n_START_SECTION_\nKilder\n_START_PARAGRAPH_\nHall, W.E. 1995. Ptiliidae, Featherwing beetles i Tree of life.'